แผนประกัน 5ปีผ่านฉลุยเพิ่มเบี้ย-ทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ครม.ผ่านแผนแม่บทประกันภัย ตั้งเป้าปี 2557 เบี้ยต่อจีดีพีเพิ่มเป็น 6%
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะรัฐมนตรี (ครม.) มีมติรับทราบแผนพัฒนาการประกันภัย ฉบับที่ 2 พ.ศ. 25532557 ตามที่กระทรวงการคลังเสนอ โดยกำหนดเป้าหมายจะเพิ่มสัดส่วนเบี้ยประกันภัยต่อจีดีพีเป็น 6% ในปี 2557 จากปี 2553 ที่คาดว่าจะอยู่ที่ 4.23%
รวมถึงจะเพิ่มจำนวนเบี้ยประกันภัยต่อจำนวนประชากรเป็น 7,500 บาท ในปี 2557 แยกเป็นเบี้ยประกันชีวิต 4,200 บาท และเบี้ยประกันวินาศภัย 3,300 บาท
นอกจากนี้ จะเพิ่มจำนวนกรมธรรม์ประกันชีวิตต่อจำนวนประชากรเป็น 40% ในปี 2557 จากปัจจุบันอยู่ที่ 26.07%
ทั้งนี้ ในส่วนของจำนวนกรมธรรม์ประกันภัยแบบไมโครอินชัวรันส์ หรือประกันภัยราคาถูก จะเพิ่มขึ้นเป็น 20% จากปี 2553 ซึ่งเป็นปีที่เริ่มขายกรมธรรม์ประเภทดังกล่าวซึ่งยังมีจำนวนไม่มาก
ขณะที่เป้าหมายในการพัฒนาฐานะบริษัทประกันภัย กำหนดไว้ว่าทุกบริษัทต้องมีอัตราส่วนเงินกองทุนต่อเงินกองทุนที่ต้องดำรงไว้ตามกฎหมายไม่ต่ำกว่า 120%
แหล่งข่าวจาก คปภ. เปิดเผยว่า ด้านนักคณิตศาสตร์ประกันภัย จะเพิ่มนักคณิตศาสตร์ที่เป็นสมาชิกระดับเฟลโล ซึ่งเป็นมาตรฐานสากลเป็น 70% จากปัจจุบันที่เป็นสมาชิกอยู่ไม่ถึง 10 คน